กรมสุขภาพจิต ส่งทีม MCATT ลงพื้นที่หนองบัวลำภู เยียวยาจิตใจครอบครัวผู้เสียชีวิตทุกครอบครัว 88 ราย ทุกรายยังต้องเฝ้าระวังใกล้ชิด
แพทย์หญิงอัมพร เบญจพลพิทักษ์ อธิบดีกรมสุขภาพจิต กล่าวว่า กรมสุขภาพจิต จัดทีมเร่งด่วนเพื่อเยียวยาจิตใจ (MCATT) ทันทีหลังเกิดเหตุ เพื่อช่วยเหลือดูแลจิตใจผู้ได้รับผลกระทบจากเหตุการณ์สะเทือนขวัญ ตำบลอุทัยสวรรค์ อำเภอนากลาง จังหวัดหนองบัวลำภู โดยดำเนินการเยียวยาครอบครัวผู้เสียชีวิตทุกครอบครัวรวมทั้งสิ้น 88 ราย ซึ่งทุกรายยังต้องเฝ้าระวังใกล้ชิดเนื่องจากยังมีความเสี่ยงสูงจากภาวะปัญหาสุขภาพจิต ทั้งนี้ การปฏิบัติการเยียวยาที่สำคัญใช้หลักการปฐมพยาบาลทางใจ เป็นกระบวนการสำคัญในการเยียวยาจิตใจอย่างใกล้ชิด ช่วยผู้ได้รับผลกระทบโดยตรง อยู่บนพื้นฐานของความเข้าใจความรู้สึกไม่สร้างคำถามที่ทำให้รู้สึกคุกคาม ไม่ถามในลักษณะเจาะ เค้น ขุดคุ้ย เพราะจะเป็นการตอกย้ำภาพความรุนแรง ที่กลายเป็นภาพฉายวนซ้ำอยู่ในจิตใจของผู้สูญเสียซ้ำแล้วซ้ำอีก จนกลายเป็นแผลลึก จนยากจะเยียวยา ต้องไม่ทำให้รู้สึกผิด หรือกล่าวโทษตอกย้ำ โดยกรณีการดูแลจิตใจกลุ่มเด็กและผู้ที่อยู่ในเหตุการณ์ที่กำลังอยู่ในสภาพของความหวาดกลัว ตระหนก ควรให้การดูแลเร่งด่วนที่สุด ทำให้รู้สึกปลอดภัย อยู่ในสถานที่ที่รอดพ้นจากอันตราย ทำให้รู้สึกได้รับการปกป้องทางร่างกายและความรู้สึกได้จากผู้ปกครอง หรือคนที่คุ้นเคย โดยการรับฟัง และเข้าใจการแสดงออก ท่าทางของเด็กๆ สำหรับการเยียวยาสร้างความเข้มแข็งทางใจในชุมชน ให้ผ่านพ้นสถานการณ์วิกฤตในพื้นที่ สามารถใช้หลักการ Safe คือการสร้างบรรยากาศให้เกิดความรู้สึกปลอดภัยกลับมาโดยเร็ว Calm การไม่กระจายข่าวลือ หรือการส่งต่อข้อมูลจนเกิดการตื่นตระหนก Hope การสร้างความหวังให้กับคนที่ยังมีชีวิตอยู่ และ Care การใส่ใจดูแลในสังคมร่วมกันโดยทีม MCATT จะติดตาม ดูแลช่วยเหลือและเยี่ยมบ้านอย่างใกล้ชิด พร้อมจัดตั้งศูนย์เยียวยาจิตใจในพื้นที่ โดยกระจายตามจุดต่างๆ ในพื้นที่ และสามารถเข้าถึงได้ง่าย โดยสิ่งที่เฝ้าระวังโรคเครียดภายหลังภยันตราย PTSD เป็นปัญหาสุขภาพจิตประชาชนหลังประสบเหตุ ซึ่งจะมีอาการหวาดกลัว ตื่นตระหนกตกใจง่าย กระสับกระส่าย วิตกกังวล คิดมาก มองโลกและตนเองในแง่ลบ นอนไม่หลับ หงุดหงิด สมาธิแย่ลง บางรายอาจมีความรู้สึกผิด ซึมเศร้า หดหู่ สิ้นหวัง หรือคิดเรื่องทำร้ายตัวเอง ขอให้สำรวจความรู้สึกตัวเองว่า โกรธ หรือก้าวร้าว จนไม่สามารถจัดการได้หรือไม่ หากมีความรู้สึกดังกล่าวขอให้ตั้งหลัก หาทางออก เช่น ขอคำปรึกษาจากคนใกล้ตัวรับฟังและใส่ใจคนรอบข้าง หากไม่สามารถจัดการความรู้สึกตัวเองได้ ปรึกษาผู้เชี่ยวชาญด้านสุขภาพจิต หรือโทรสายด่วน 1323 ตลอด 24 ชั่วโมง